**REFERAT FRA BORGERMØDET**

**MANDAG DEN 25. APRIL 2022 kl. 19.00 – 21.15**

**KLIPLEV KULTUR OG IDRÆTSCENTER**

1. **Velkomst**

Eskild Thaysen bød velkommen til ca. 140 deltagere og bød specielt velkommen til Kasper Espersen, Bo Riis Duun og Jeppe Uldal fra Aabenraa kommune samt direktør Tommy Palmholdt fra Aabenraa-Rødekro Fjernvarme.

1. **Områdefornyelsesprogrammet**

Inden dette punkt vistes videoen fra lokalrådet, hvor medlemmer af rådet fortalte om de projekter, som var i støbeskeen.

Kasper gennemgik områdefornyelsesprogrammet omkring Byhjertet, P-pladsen foran hallen og Rum for Fællesskab. Han fortalte, hvor langt vi er og hvordan tidsforløbet er på nuværende tidspunkt. Herunder fortalte han om planerne foran hallen med aktiviteter ved indgangspartiet i det kommende byggeri. Der blev fortalt om økonomien, og hvad der fortsat skal ske sammen med arkitekter, kommunen og lokalrådet.

1. **Kåring af årets Klipling**

Eskild Thaysen fortalte om de to postkasser, hvor man havde kunnet komme med forslag. Han fortalte, at Søren Frederiksen var blevet foreslået, men at bestyrelsen i lokalrådet mener, at bestyrelsesmedlemmer som enkeltpersoner ikke kan vælges.

Herefter valgte man enstemmigt at pege på gruppen af frivillige, som mødes hver den første lørdag i måneden for at gøre Kliplev renere og pænere. De gør et stort frivilligt arbejde, og det blev nu belønnet. Et medlem blandt de tilstedeværende trådte frem og modtog på gruppens vegne “Kliplev-pokalen.” Bent Hansen takkede og glædede sig over modtagelsen og opfordrede flere til at være med.

1. **Nyt medlems-opkrævningssystem**

Thomas Majholt fortale om det nye opkrævningssystem på MobilePay. Han gennemgik systemet på skærmen og viste, hvordan man betalte fra nu. Derefter bliver man krediteret den førstkommende 1. april. Man kan til hver en tid melde fra. Der blev stillet enkelte spørgsmål, men ellers blev det modtaget positivt.

1. **Kliplevs boligområder på sigt**

Bo Riis Duun fortalte om fremtidens mulighed for bosætning i Kliplev, både de nuværende og planlagte områder. Der blev fortalt om muligheder for Kliplev og om hvor stor byen, man ønskede den skulle blive. Der blev stillet nogle spørgsmål om de planlagte områder, og om hvor langt man var med kommuneplaner og lokalplaner for Kliplev.

1. **Aabenraa Kommunes klimahandlingsplan**

Jeppe Uldal fra Aabenraa Kommune fortalte om Aabenraa kommunes klimahandleplan – under overskriften DK2020. Kommunen er sammen med over 90 andre danske kommuner i gang med at udvikle en detaljeret plan for de kommende års indsats, så også Aabenraa kommune når målet om 70 % reduktion i CO2-udslippet. Arbejdet kommer til at resultere i, at kommunen bliver certificeret til oktober. Forinden er det planen, at byrådet tager endelig stilling til klimahandleplanen i september 2022.

Planen indeholder fokus på særlige områder, med indsats for at undgå risiko for skybrud, for stormflod og for at vandløb ikke kommer til at løbe over.

Jeppe Uldal gav desuden eksempler på indsatser, som man i kommunen arbejder med for at forhindre, at sådanne hændelser sker.

Som supplement til indlægget var der på bordene lagt nogle små flyers, hvor deltagerne i borgermødet kunne komme med gode ideer til, hvordan vi skaber bæredygtig udvikling i Aabenraa kommune.

1. **Fjernvarme i Kliplev**

Sidste punkt på dagsordenen var en orientering ved Tommy Palmholdt fra Aabenraa-Rødekro Fjernvarme, der fortalte om muligheden for at Kliplev inden for en overskuelig tidshorisont kan forventes at blive tilkoblet fjernvarmenettet.

Der var stor interesse blandt tilhørerne om dette projekt, ikke mindst set i lyse af de kraftigt stigende energiomkostninger, som Danmark oplever lige nu.

Når Kliplev har gode muligheder for at få fjernvarme hænger det sammen med det nye biogasanlæg vest for Kliplev. Den overskudsvarme, der fremover produceres her, kan bruges til fjernvarmeforsyning til Kliplev - og måske kan også andre områder forsynes.

Der er positiv opbakning til projektet fra biogasanlægget og fra Aabenraa-Rødekro Fjernvarme samt også fra Danfoss.

Det vil dog tage nogle år, førend vi kan forvente en fuldt funktionsduelig fjernvarmetilslutning i Kliplev. Alene nedgravning af nye fjernvarmerør vil tage et års tid, ligesom der skal ansøges om diverse tilladelser samt byråds- og myndighedsbehandling til. Forventet tidshorisont er derfor tidligst om 3 år fra nu.

Aabenraa-Rødekro Fjernvarme lovede i de kommende måneder/år løbende at informere offentligheden om fremskridtene i den proces. Dette vil også ske i samarbejde med Kliplev Lokalråd.

Der var en del spørgsmål fra salen, herunder om opgravning, om forventet tilslutningspris, abonnementsordninger mv. Det blev understreget, at en fjernvarmepris som udgangspunkt skal være gunstig, men den kan dog aldrig blive så lav, at fjernvarmeselskabet ikke løbende har mulighed for at foretage nyinvesteringer.

1. **Tak for i aften**

Eskild Thaysen sluttede aftenen af med at takke alle indlægsholdere for deres deltagelse, og han sagde tak til mødedeltagerne for deres engagement til gavn for Kliplev by.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

*Referenter:
Thorkil Dahl Sørensen og Anders Jessen, begge fra Kliplev lokalråd
26. april 2022*